गरुडा । रौतहटको कटहरियामा रहेको इँटा उद्योगमा काम गर्ने एकजना मजदुरमाथि सोमवार राति गोली प्रहार भएको छ । गोली प्रहारबाट कटहरिया ८ मा संचालित नेम इँटा उद्योगका मजदुर रौतहटको गरुडा नगरपालिका ५ का ५० वर्षीय राम अशीस राय यादव गम्भीर घाइते भएका छन् । घाइते यादवको सामान्य उपचार गरुडामा गरिएपछि थप उपचारको लागि वीरगंज पठाइएको छ ।राति सुतिरहेको समयमा कसैले गोेली प्रहार गरेको हो । यादवमाथि कसले गोली प्रहार गरेको भन्ने खुल्न आएको छैन । मंगलवार साँझसम्म घटनाको जिम्मेवारी कसैले नलिएको पारिवारिक स्रोतले जनाएको छ ।डाढमा गोली लागेका यादव गम्भीर घाइते भएका छन् । यादवको प्राथमिक उपचार गरुडामा गरिएपछि थप उपचारको लागि वीरगंज पठाइएको जिल्ला प्रहरी कार्यालय रौतहटले जनाएको छ ।अबेरसम्म काम गरेका यादव खाना खाएर उद्योगमै सुतेका थिए । घटनामा संलग्न रहेको आशंकामा प्रहरीले एकजना कामदारलाई अनुसन्धानको क्रममा नियन्त्रणमा लिएको जिल्ला प्रहरी कार्यालय रौतहटका डिएसपि रामकुमार दानीले बताएका छन् ।